Макдоналдс

McDonald’s Corporation (в България – Макдоналдс) е американска компания, притежаваща верига ресторанти за бързо хранене, която обслужва милиони клиенти по цял свят. Към 2024 г. тя е втората по големина по брой обекти в света след китайската верига Mixue Ice Cream & Tea. McDonald's има повече от 40 000 ресторанта по целия свят, като около една четвърт от тях се намират в САЩ. Компанията е специализирана в приготвянето на сандвичи и хамбургери. В допълнение предлага пържени картофи, млечни шейкове, десерти, зеленчукови салати, плодове и безалкохолни напитки. Някои от ресторантите на McDonald’s имат детски площадки и организират мероприятия за децата. Емблема на детското меню на McDonald’s е клоунът Роналд Макдоналд. McDonald’s е популярен със забавния начин, по които предлага своите продукти, и със своята практичност; често се дава като пример за компания, която се разраства на базата на договори за франчайзинг. История Първият ресторант е отворен на 15 май 1940 г. в американското градче Сан Бернардино, Калифорния от братята Мак и Дик Макдоналд. Тяхната концепция за бързо обслужване през 1948 г. установява принципите на днешните ресторанти за бързо хранене. Следващата стъпка е направена на 15 април 1955 г. в Илинойс, когато Рей Крок открива свободния ресторант или деветия по ред McDonald’s. След време Крок купува от братята Макдоналд веригата магазини и ги превръща в едни от най-проспериращите в света. През 1967 г. става факт първият ресторант извън пределите на САЩ, а именно в Канада, като оттогава започва развитието на компанията като една от най-големите международни фирми. През 1988 г. McDonald’s „разбива“ Желязната завеса и открива ресторанти в социалистическите Югославия и Унгария. Първият в Русия ресторант на компанията (тогава – най-големият в света) е открит в Москва през януари 1990 г. През септември 1991 г. във Виена е открит главен офис за Централна Европа с цел да се координира откриването на нови ресторанти в бившите социалистически страни, като Чехия, Полша, Словения, България, Латвия, Естония, Румъния и Словакия, изграждайки 292 ресторанта в 13 страни до края на 1996 г. Компанията е често критикувана поради ниското заплащане и лошите работни условия. По данни от 2010 г. компанията заема 2-ро място по брой на ресторантите в целия свят след ресторантската мрежа Subway Дейността на компанията на територията на Русия е прекратена от 9 март 2022 г. след нападението на Русия над Украйна, в резултат на което 850 ресторанта в Русия са временно затворени. На 16 май 2022 г. McDonald’s обявява, че напуска Русия и продава бизнеса си на бившия собственик на франчайза „Макдоналдс“ в Сибир Александър Говор. От 12 юни 2022 г. в предишите помещения на McDonald’s започват да се отварят ресторанти от новата руска верига „Вкусно – и точка“. В България Оператор на веригата ресторанти за бързо хранене McDonald’s в страната е компанията „Сънфудс България“. През декември 1994 г. отваря врати първият в България ресторант на McDonald’s в центъра на Пловдив. В България веригата осигурява над 1000 работни места, които обслужват повече от 7 млн. души годишно. „Макдоналдс България“ заема първото място в категорията „Големи компании“ в проучването за най-добрите работодатели в България за 2006 г. До януари 2024, McDonald’s има 49 ресторанта на следните места в България: София – 15 ресторанта Пловдив – 4 ресторанта Варна – 4 ресторанта (един на Летище Варна) Бургас – 4 ресторанта Ямбол – 2 ресторанта Стара Загора – 2 ресторанта („Парк Мол Стара Загора“ и в „Галерия Стара Загора“) Плевен – 1 ресторант („Панорама Мол“) Велико Търново – 1 ресторант (Търговски парк „Велико Търново“) Равда – 1 ресторант Слънчев бряг – 4 ресторанта Златни пясъци – 2 ресторанта и 1 мобилен Магистрала „Тракия“ – 2 ресторанта Магистрала „Струма“ – 2 ресторанта Магистрала „Марица“ – 1 ресторант летище „Сарафово“ (през лятото) Освен тези места, в България вече има и 5 броя заведения от веригата McCafe – 2 на магистрала „Тракия“, 2 на магистрала „Струма“ (1 при с. Студена и 1 при ГКПП Кулата-Промахон) и 3 в София. През 1997 г. в Русе е бил отворен такъв, но през 2003 г. затваря. Източници Външни препратки Официален сайт на Макдоналдс